**Referat af generalforsamling i Husby Vest Vandværk lørdag d. 12. juli 2025 kl. 11.00 på Ledgaard, Stabyvej 84, Husby.**

Fmd. Aksel Gade Hansen bød velkommen på bestyrelsens vegne.

Til **dirigent** valgtes Steen Birkø, der konstaterede, at generalforsamlingen er lovlig.­

**Formandens beretning for året 2024 v/ Aksel Gade Hansen (i hovedpunkter).**

Året var et travlt år.

Der er installeret software på værket, så alle data vedr. værket og forbrugernes forbrug osv. kan aflæses løbende og evt. fejl, f.eks. læk på ledningsnettet, hurtigt kan opdages.

Der er installeret en ny filtertank.

Alle vandmålere er nu skiftet, hvilket er sket uden hjælp udefra. Der er stadig nogle målere uden simkort, som dog kan installeres for 2.200 kr. + moms, så også disse forbrugere via en app kan aflæse alle data – også med henblik på afregning for udlejning.

Ivan Bank og Knud Erik Jacobsen, der passer vandværket, er blevet opdateret mht. krisesituationer ved et møde hos kommunen. Værket er godt garderet mod kriser, strømudfald og hackerangreb. Værket kan køre uden internet og uden elforsyning, da man har nødstrømsanlæg. Desværre er spildevandsafledningen (som IKKE henhører under vandværket) meget sårbart.

Vandspild er 0,89 % hvilket er utroligt lavt i forhold til tidligere og andre værker. Dette kan skyldes, at de sidste manuelle aflæsninger ikke har været nøjagtigt pr. 31. dec., men er foretaget tidligere. Der er brugt 0,74 kwh pr. udpumpet m3, hvilket er tæt på det gennemsnitlige for vandværker.

Overskuddet er 240 t. kr., hvilket er helt efter bestyrelsens strategi pga. kommende investeringer. Opsamlet takstmæssig overdækning pr. 31.12.er 3.369 t. kr. – hvilket også er godt da iltningstankene skal udskiftes, hvilket måske kan nødvendiggøre bygningsændringer. Det vil medføre store investeringer – måske 3-4 mill. kr., som evt. skal delvis lånefinansieres. Der skal ske nøjere undersøgelser og drøftelser vedr. dette

Værkets fremtid: Vi skal nok kunne skaffe bestyrelsesmedlemmer. Problemet er snarere, at der kommer flere og flere krav og regler.

Beretningen i sin fuldstændige form lægges i øvrigt på hjemmesiden.

**Spørgsmål og kommentarer til beretningen.**

Ingen kommentarer i første omgang.

Beretningen blev enstemmigt godkendt.

Efterfølgende bad formanden om evt. kommentarer, hvilket afstedkom flg.:

Niels Sandholm spurgte, om man forventede en stigning i ejendomsskatten og om nærmere besked vedr. sikkerhedszonen. Formanden oplyste, at man ikke havde hørt om stigning i ejendomsskatten og at zonen bl.a. medfører, at der skal betales erstatning til lodsejerne for at undlade sprøjtning og gødskning. Zonen er af beskeden størrelse og udvides ikke (som på mange andre værker, der endda tvinges til jordkøb), da værket ligger i en såkaldt sikker zone; Vandet hentes 70 m nede og beskyttes af et tykt lerlag.

En tilstedeværende andelshaver oplyste, at der er afsat penge fra statens side til renovering af i al fald kommunale værker. Formanden oplyste, at det skal undersøges, ligesom muligheden for at få kommunegaranti for lån til investeringer er med i overvejelserne.

**Regnskabet for 2024.**

Det af bestyrelsen aflagte og af revisionsfirmaet Beierholm reviderede regnskab forelagdes af bestyrelsesmedlem Jens Holck-Kristiansen.

Der henvises til selve regnskabet, der kan betragtes som et bilag til dette referat.

**Spørgsmål og kommentarer til regnskabet.**

Niels Sandholm spurgte, hvad posten ” Abonnenter og faglige konsulenter” på 72 t.kr. dækkede over. Det oplystes, at det bl.a. omfattede abonnementer vedr. it og vedr. service i øvrigt. .

Regnskabet blev enstemmigt godkendt.

**Valg af bestyrelse.**

På valg var Aksel Gade og John Boeriis

De blev begge genvalgt uden modkandidater.

**Valg af suppleanter.**

Som suppleant for sommerhusejerne genvalgtes Birgit Schultz uden modkandidater.

Som suppleant for de fastboende genvalgtes Mads Kjærstrup uden modkandidater.

**Valg af revisor og revisorsuppleant.**

Som revisorer fortsætter revisionsfirmaet Beierholm, Anne Marie Mejdahl som intern revisor og Thorkil Sohn som suppleant for intern revisor.

**Indkomne forslag.**

Der var indkommet et forslag:

Husby Sogneforening har ansøgt om et tilskud til skulpturpark.

Generalforsamlingen vedtog med stort flertal at følge bestyrelsens anbefaling om at der ydes et tilskud på 10.000 kr.

**Eventuelt.**

Niels Sandholm havde spørgsmål om brug af appen til aflæsning af egne forbrugsdata. Det oplystes, at den burde fungere som den skal, hvis appen er OK og de rigtige data er indkodet. .

En tilstedeværende takkede bestyrelsen for godt arbejde, hvilket fremkaldte bifald.

En anden tilstedeværende spurgte om værket er i stand til at forsyne de ca. 60 nye sommerhuse, hvis et foreslået projekt om udvidelse af sommerhusområdet godkendes. Formanden oplyste, at det kunne ske uden problemer.

Formand takkede til sidst Henrik Paakjær for hjælp med PowerPoint mv. til generalforsamlingen og Thorkil Sohn for at være referent.